# Mesclat

Mesclat és un grup de música català de folk-rock. Els impulsors del projecte van ser l'acordionista Carles Belda, el cantant Francesc Ribera «Titot», i el bateria Joan Reig. Originàriament, la formació es va crear amb l'única intenció de fer el cicle de concerts de l'Acústic ACIC (2000). Tanmateix, la bona rebuda de la crítica i el públic va derivar en la publicació de tres compactes i l'actuació en 224 concerts entre 2000 i 2013.

## Història

Entre 2000 i 2001, Mesclat realitza vint-i-cinc concerts arreu de la geografia catalana. El gener 2002 publica el primer compacte: Mesclat. Està format per catorze cançons que combinen un estil musical folk-rock amb melodies populars i lletres revolucionàries. El disc incorpora versions de Coses («Au jovent»), Esquirols («Torna, Serrallonga»), Ovidi Montllor («Tot explota, pel cap o la pota») i Maria del Mar Bonet («Què volen aquesta gent?»).
En els premis Enderrock de l'any 2002, Mesclat va obtenir el reconeixement a millor artista folk, millor disc folk de l'any, millor cançó folk de l'any pel tema Com goses?, i millor directe/concert de folk.
L'estiu de 2003, Mesclat presenta Xera!, un espectacle de més de tres hores de durada que incloïa «representacions teatrals, lectures de poemes, músiques de gralla i instruments de doble canya, cançons d'autor o projeccions d'imatges». La paraula xera fa referència simultàniament al foc i a la festa.
Amb Manilla, Mesclat continua apostant pel so folk, així com per reivindicar artistes catalans contemporanis. El segon projecte de grup compta amb lletres dels literals Miquel Martí i Pol, Joan Oliver, els músics Jaume Arnella i Miquel Pujadó, i versions de les famoses «No és això, companys» de Lluís Llach, i «El burgès», de Francesc Pi de la Serra. Manila va obtenir el premi Enderrock 2005 al millor disc de folk.
Segons Agnès Toda, «el seu objectiu musical era agafar música tradicional i tocar-la amb ritmes contemporanis a partir de cançons pròpies i adaptacions de folklore dels Països Catalans, o versions d'artistes que creien interessants reivindicar com Ovidi Montllor, Maria del Mar Bonet o Coses». Els integrants de Mesclat aprofitaven els seus concerts per reivindicar la independència i la música dels Països Catalans.

## Integrants

* Marcel Casellas (La Principal de la Nit), baix i cors.
* Joan Reig (Els Pets), bateria i cors.
* Francesc Ribera «Titot» (Brams), veu.
* David Rosell (Dept.), guitarra i veu.
* Pep Toni Rubio (Música Nostra), flabiol i tamborí, grall i cors.
* Pau Vinyoles
També han format part de Mesclat Carles Belda (acordió diatònic i veu, 2000-2007, 2024) i Joan Aguiar (violí, madolina i cors).

## Referències

* ↑ Vilarnau, Joaquim; Gendrau, Lluís; Isern, Joan Josep. «2 de novembre: Tal dia com avui, Mesclat es va presentar en directe». Enderrock, 02-11-2023. [Consulta: 29 maig 2024].
* ↑ Vilarnau. «Mesclat reapareix per clausurar el XXXVII Tradicionàrius». Enderrock, 26-03-2024. [Consulta: 29 maig 2024].
* ↑ Bayod, Gemma. «Energia i reivindicació en el retrobament de Mesclat al Tradicionàrius». Núvol, 25-03-2024. [Consulta: 29 maig 2024].
* ↑ «L'últim CD 'espanyol' dels Mesclat». elpuntavui.cat, 16-12-2007. [Consulta: 29 maig 2024].
* 1 2 3 Toda i Bonet, Agnès. Despullant en Carles Belda (tesi). Universitat del País Basc, 08-04-2011, p. 181-184.
* ↑ «Mesclat». Musicanostra.com.
* ↑ «Lluís Llach, Mesclat, Adrià Puntí i Albert Pla guanyen alguns dels premis Enderrock 2003». 324.cat, 12-02-2003. [Consulta: 29 maig 2024].
* ↑ «xera». Diccionari de la llengua catalana de l'IEC. Institut d'Estudis Catalans.
* ↑ «Mesclat». Botiboti.org.
* ↑ «La nit dels Enderrock». Enderrock, 20-04-2005. [Consulta: 29 maig 2024].
* ↑ Felipó, Ramon. «In, inde, independència!». El matí digital. Arxivat de l'original el 2017-10-23. [Consulta: 26 desembre 2015].

## Enllaços externs

* Mesclat a Plural Produccions Arxivat 2007-02-08 a Wayback Machine.
* Mesclat a Racó Català Arxivat 2006-09-16 a Wayback Machine.